**Ενότητα 3η**

**Ταξίδι στον κόσμο της φύσης**

**Επιχειρηματολογία:** πολύ συχνά κατά την διάρκεια μιας επικοινωνίας ο πομπός χρειάζεται να **πείσει** τον δέκτη και να **αποδείξει την ορθότητα** της άποψής του. Για να το πετύχει αυτό χρησιμοποιεί **επιχειρήματα**, δηλαδή λογικές προτάσεις που βασίζονται σε **παραδείγματα και τεκμήρια** (δηλαδή έρευνες, ποσοστά, συμπεράσματα ειδικών επιστημόνων) ή δικαιολογούνται με **αιτιολογικές προτάσεις** που απαντούν στο γιατί είναι κάτι ορθό ή λαθεμένο. Αν πω δηλαδή : *κατά την διάρκεια της πανδημίας πρέπει να μένουμε σπίτι, γιατί ο ιός μεταδίδεται με τα σταγονίδια από άνθρωπο σε άνθρωπο κι έτσι, αν μειωθούν οι επαφές, θα μειωθεί και η μεταδοτικότητα της ίωσης*, αυτό είναι ένα **επιχείρημα με αιτιολόγηση**. Αν πω όμως: *πρέπει να μένουμε σπίτι μας, καθώς η έρευνα του Αριστοτελείου Πανεπιστημίου έδειξε πως έτσι μειώνεται η πιθανότητα μετάδοσης κατά 60%,* τότε χρησιμοποιώ **παραδείγματα/τεκμήρια**. Ένα κείμενο που προσπαθεί να πείσει υπέρ ή κατά μιας θέση/άποψης και να δημιουργήσει στον αναγνώστη μια στάση πάνω σε ένα κοινωνικό πρόβλημα είναι ένα **κείμενο επιχειρηματολογίας**.

**Το κείμενο που ακολουθεί είναι απόσπασμα από το ενημερωτικό φυλλάδιο του Ι**νστιτούτο **ΕΛ**λήνων **ΚΑ**ταναλωτών **(ΙΕΛΚΑ) με τίτλο «23 Ερωτήσεις και Απαντήσεις σχετικά με τη Νομοθεσία για την πλαστική σακούλα.**

**Χρέωση πλαστικής σακούλας**

**1. Γιατί οι πλαστικές σακούλες επιβαρύνουν το περιβάλλον;**

– Γιατί διαλύονται σε μικρότερα κομμάτια εύκολα και καταλήγουν στη θάλασσα.  
– Ένα στα δύο απορρίμματα στον βυθό της θάλασσας στην Ελλάδα είναι πλαστικές σακούλες.  
– Ένα στα τέσσερα ψάρια ανοιχτής θαλάσσης μπορεί να περιέχει μικροπλαστικά.  
– Έως το 2050 θα υπάρχουν πιο πολλά πλαστικά στη θάλασσα παρά ψάρια.  
– Για το 2017, στην Ελλάδα αντιστοιχεί η μεγαλύτερη χρήση πλαστικής σακούλας στην Ευρωπαϊκή Ένωση με περίπου 400 σακούλες κατά κεφαλήν ανά έτος (πηγή: ΙΕΛΚΑ).

**2. Γιατί χρεώνονται οι πλαστικές σακούλες;**

– Για να περιοριστεί η χρήση τους, ο νόμος 4496/2017 επιβάλλει από την 1η Ιανουαρίου 2018 περιβαλλοντικό τέλος για τις λεπτές πλαστικές σακούλες μεταφοράς.  
– Αποτελεί μέρος της εναρμόνισης της ελληνικής νομοθεσίας με ευρωπαϊκή οδηγία.

**3. Γιατί η ελάχιστη χρέωση είναι 0,04 ευρώ;**

– Γιατί ο παραπάνω νόμος ορίζει περιβαλλοντικό τέλος 0,03 ευρώ συν ΦΠΑ 24%, δηλαδή σύνολο 0,0372 ευρώ και με στρογγυλοποίηση 0.04 € ανά σακούλα.

**Βιοδιασπώμενες σακούλες**

**4. Γιατί δε βρίσκω βιοαποικοδομήσιμες σακούλες στα καταστήματα;**

– Η τεχνολογία των βιοαποικοδομήσιμων έχει μόλις τα τελευταία χρόνια εξελιχθεί επαρκώς, ώστε να είναι αποδοτική και οικονομική η χρήση τους. Γι’ αυτό μόνο ένα σούπερ-μάρκετ στην Νάουσα διαθέτει τέτοιες σακούλες.

**Δωρεάν σακούλες**

**6. Γιατί σε άλλα καταστήματα μου δίνουν πλαστική σακούλα δωρεάν;**

– Η δωρεάν διάθεση πλαστικής σακούλας απαγορεύεται.

**7. Γιατί στο τμήμα οπωροπωλείου υπάρχουν πλαστικές σακούλες;**

– Εξαιρούνται από την επιβολή τέλους οι πλαστικές σακούλες με συγκεκριμένες προδιαγραφές για χύμα προϊόντα με σκοπό τη διασφάλιση της δημόσιας υγείας, καθώς θεωρείται είδος συσκευασίας.

**Επαναχρησιμοποιούμενες τσάντες**

**8. Πώς θα μεταφέρω τα ψώνια μου στο σπίτι;**

– Μπορείτε να προμηθευτείτε τις πλαστικές σακούλες πληρώνοντας το αντίστοιχο τέλος, αλλά προτείνεται να χρησιμοποιήσετε επαναχρησιμοποιούμενες τσάντες.

**9. Θα χρειαστώ παραπάνω από μία επαναχρησιμοποιούμενες τσάντες;**

– Ναι, ένα νοικοκυριό εκτιμάται ότι θα χρειαστεί 3 με 4 επαναχρησιμοποιούμενες τσάντες, για να καλύψει τις ανάγκες των αγορών του.

**10. Οι επαναχρησιμοποιούμενες τσάντες είναι απόλυτα ασφαλείς για τα τρόφιμα;**

– Ναι, εφόσον τηρούνται βασικοί κανόνες υγιεινής.

**11. Μέχρι πόσες φορές μπορούμε να χρησιμοποιούμε τις επαναχρησιμοποιούμενες τσάντες;**

– Δεν υπάρχει περιορισμός. Με μία ορθολογική χρήση μία επαναχρησιμοποιούμενη τσάντα μπορεί να χρησιμοποιείται για χρόνια.

**12. Μπορούμε να πλένουμε τις επαναχρησιμοποιούμενες τσάντες;**

– Ναι, εφόσον υπάρχει σχετική σήμανση στην τσάντα.

**Διαχείριση απορριμμάτων**

**15. Πώς θα πετάω τα σκουπίδια μου;**

– Ο πλέον κατάλληλος τρόπος για την αποκομιδή απορριμμάτων είναι οι σακούλες απορριμμάτων τις οποίες βρίσκουμε στα ράφια των καταστημάτων. Η επιβάρυνση του περιβάλλοντος από τις πλαστικές αυτές σακούλες απορριμμάτων είναι μικρότερη, καθώς έχουν διαφορετικό σχήμα και βάρος και κατά κανόνα καταλήγουν στο σύστημα διαχείρισης απορριμμάτων. Πρέπει όμως να ξεχωρίζουμε τα σκουπίδια σε ανακυκλώσιμα και μη, όπως επίσης να κομποστοποιούμε τα οργανικά κατάλοιπα. Και σιγά σιγά να αρχίσουμε να χρησιμοποιούμε βιοδιασπώμενες, λιπασματοποιήσιμες σακούλες που θα αρχίσουν να βγαίνουν σε λίγο στην αγορά.

Πηγή: <https://www.alisidagiatoperivallon.gr/>

**1ο Θέμα (Κατανόηση Κειμένου, 6 μονάδες)**

Κυκλώστε **Ναι** ή **Όχι** και παραθέστε τα σημεία του κειμένου που στηρίζουν την απάντησή σας.

α) Η χρήση πλαστικής σακούλας στα σούπερ-μάρκετ απαγορεύεται δια νόμου.    **Ναι      Όχι**

β) Στα σούπερ-μάρκετ υπάρχουν για την αγορά φρούτων δωρεάν πλαστικές σακούλες που πληρούν συγκεκριμένες προϋποθέσεις.  **Ναι   Όχι**

**2ο Θέμα (Δομή και γλώσσα κειμένου, 4 μονάδες)**

Τι είδους επιχειρήματα (*επιχειρήματα* **διά μέσου παραδειγμάτων/τεκμηρίων** ή *επιχειρήματα* **με αιτίες**) χρησιμοποιούνται στα παρακάτω χωρία και ποια θέση υποστηρίζουν;

α) «Για το 2017, στην Ελλάδα αντιστοιχεί η μεγαλύτερη χρήση πλαστικής σακούλας στην Ευρωπαϊκή Ένωση με περίπου 400 σακούλες κατά κεφαλήν ανά έτος (πηγή: ΙΕΛΚΑ)»

β) «Η τεχνολογία των βιοαποικοδομήσιμων έχει μόλις τα τελευταία χρόνια εξελιχθεί επαρκώς, ώστε να είναι αποδοτική και οικονομική η χρήση τους. Γι’ αυτό μόνο ένα σούπερ-μάρκετ στην Νάουσα διαθέτει τέτοιες σακούλες.»

**3ο Θέμα (Παραγωγή λόγου, 10 μονάδες)**

Η μητέρα σας μόλις έχει επιστρέψει από το σούπερ-μάρκετ κουβαλώντας πλαστικές σακούλες μέσα στις οποίες έχει βάλει τα ψώνια της βδομάδας. Να γράψετε έναν διάλογο στον οποίο να φαίνεται ότι προσπαθείτε να την πείσετε να χρησιμοποιεί επαναχρησιμοποιούμενες τσάντες κι όχι πλαστικές σακούλες για τα ψώνια της. Μπορείτε να αντλήσετε επιχειρήματα- αντεπιχειρήματα και από το παραπάνω κείμενο. (περ. 150- 180 λέξεις ).